กรมชลประทาน จับมือหน่วยงานท้องถิ่นบริหารจัดการน้ำหน้าแล้งลุ่มเจ้าพระยา ลดเสี่ยงขาดแคลนน้ำ
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ปัจจุบัน 30 มกราคม 2564  อ่างเก็บน้ำขนาดใหญ่/ขนาดกลางทั่วประเทศ มีปริมาณน้ำ 44,547 ล้าน ลบ.ม. คิดเป็นร้อยละ 59  เป็นน้ำใช้การได้ 20,616 ล้าน ลบ.ม. ผลการจัดสรรน้ำหน้าแล้ง ใช้น้ำไปแล้ว  7,658 ล้าน ลบ.ม.  คิดเป็นร้อยละ 45 ของแผนฯ เฉพาะ 4 เขื่อนหลักลุ่มเจ้าพระยา(เขื่อนภูมิพล  เขื่อนสิริกิติ์ เขื่อนแควน้อยบำรุงแดนและเขื่อนป่าสักชลสิทธิ์) มีปริมาณน้ำรวม 11,075 ล้านลบ.ม. หรือร้อยละ 45 เป็นน้ำใช้การได้ 4,378 ล้าน ลบ.ม. ใช้น้ำไปแล้ว 2,200 ล้าน ลบ.ม. หรือร้อยละ 55 ของแผนฯ อย่างไรก็ตาม เนื่องจากปริมาณน้ำต้นทุนมีจำนวนจำกัด จำเป็นต้องจัดสรรน้ำให้สอดคล้องกับปริมาณน้ำต้น ตามลำดับความสำคัญโดยเน้นน้ำเพื่อการอุปโภคบริโภค รักษาระบบนิเวศตลอดจนรักษาเสถียรภาพของคันคลองและสำรองน้ำไว้สำหรับช่วงต้นฤดูฝนหน้า ขณะเดียวกันลุ่มน้ำเจ้าพระยาหน้าแล้งปีนี้ มีปริมาณน้ำต้นทุนค่อนข้างน้อย จึงได้เน้นย้ำให้โครงการชลประทานทุกแห่ง ปฏิบัติตามมาตรการบริหารจัดการน้ำในช่วงหน้าแล้งอย่างเคร่งครัด พร้อมบูรณาการร่วมกับหน่วยงานท้องถิ่น เพื่อร่วมกันบริหารจัดการน้ำในพื้นที่ อาทิ การกำหนดให้ประตูระบายน้ำและอาคารเชื่อมต่อที่รับน้ำจากแม่น้ำเจ้าพระยา เปิดรับน้ำเฉพาะเพื่อการอุปโภคบริโภคเป็นครั้งคราว  และขอความร่วมมือสถานีสูบน้ำด้วยไฟฟ้าเพื่อการเกษตรไม่สูบน้ำเข้าพื้นที่เพาะปลูก ส่วนสถานีสูบน้ำของการประปานครหลวง การประปาส่วนภูมิภาคและการประปาส่วนท้องถิ่น สามารถทำการสูบน้ำได้ตามแผนการสูบน้ำที่ได้แจ้งไว้กับกรมชลประทานรองอธิบดีกรมชลประทาน กล่าวอีกว่า ขอความร่วมมือเฝ้าระวังและควบคุมไม่ให้มีการปล่อยน้ำเสียลงในแม่น้ำ คู คลองและแหล่งน้ำต่างๆ เนื่องจากจะทำให้ต้องระบายน้ำเพิ่มขึ้นเพื่อเจือจางน้ำที่เน่าเสีย ซึ่งจะส่งผลกระทบต่อปริมาณน้ำที่ต้องสำรองไว้ให้เพียงพอสำหรับการอุปโภคบริโภคและรักษาระบบนิเวศตลอดหน้านี้